ዓቐን ክብደቱ፡ ምረቱ፡ ጽሮቱ፡ ዝፈተኖን ዝበጽሖን ጥራይ እዩ ዝፈልጦ። ኣብ ጉዕዞ ዘጋጥም ህይወት ዝፈታትን ላዕልን ታሕትን፡ ገልታዕታዕ፡ ስቓይን መከራን ተሰጊሩ፡ እፎይ ኣብ እትብለላ ሃገር ምስ በጻሕካ፡ ኩሉ ዝተወድአ ይመስል ይኸውን ግን ብድሕሪኡ እውን ካልእ መፈጠርካ ዘጽልእ ብደሆታት ኣሎ - ገሊኡ ብፍላይ ንጉዕዞ ሞት ስደት ኣረሲዑ ምፍጣርካ ዘጽልእ እዩ። ሰባት ብጅምላ ብደሆታት ምሰተወጠሩ እዛ ዓለም ከመይ ድያ ኢሎም ዝጨናነቑሎም እዋናት ብዙሓት'ዮም - ብዓሰርተታት ኣሻሓት ዝተፈተነን ንኽንደኦም ኣሻሓት ዝፈተነን ጉዳይ ስለዝኾነ እሙን ተመኩሮ እዩ። ገንዘብ፣ መግቢ፣ ክዳን፣ መጽለልን መንበሪ ፍቓድ እውን እንተተረኽበ፡ ኣብ ዘይትፈልጦ ምድረ ጓና፡ ዘይትፈልጦ ቋንቋ፡ ብቐሊሉ ዘይልመድ ኩነታት ኣየር፡ መቕርብ፡ ዘመድ፡ ዓርከ መሓዛ ኣብ ዘይብሉ ሃገር ምእታው ማለት ብፍላይ ንገሊኡ ኣብ ዘይትፈልጦ ቀላይ ኣቲኻ ከም ምሕንባስ ዓቕልኻ'ዩ ዘጽብበልካ። ኣብዚ እዋን'ዚ መብዛሕትኦም ንውልቆም ዝስደዱ ዘለው ትሕትን ዓቕመ ኣዳም ዝበጽሑ መንእሰያትን: ዝተጸበይዎን ዘጋጥሞምን ዘሎ ክውንነትን ሰማይን ምድርን ምስ ኮኖም፡ ግዳይ ጭንቀትን ጓህን ኮይኖም ኣብ ዘይድለ ወልፍን ልምድን ዝወድቁ ብዙሓት እዮም። እቶም መንእሰያት እንታይ እዮም ዝብሉ?
